**Câţi ca voi!**

*George Topârceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sus, pe gardul dinspre vie,

O găină cenuşie

Şi-un cocoş împintenat

S-au suit şi stau la sfat:

– Ia te uită, mă rog ţie,

Cât de sus ne-am înălţat!…

Şi deodată, cu glas mare,

Începură amândoi,

Să cotcodăcească-n soare:

– Nimeni-nu-mai-e-ca-noi!…

Nimeni-nu-mai-e-ca-noi!…

Dar de sus, din corcoduş,

Pitulându-se-ntre foi,

Mititel şi jucăuş,

Le-a răspuns un piţigoi:

– Câţi-ca-voi! Câţi-ca-voi!…